# ***Csanytele Csanytelek Község Önkormányzata Jegyzőjétől***





***6647 Csanytelek, Volentér János tér 2. sz.***

## ***🖀: 63/578-512, 06/20/3142365 Email: jegyzo@csanytelek.hu***

CS/220-3/2021.

**E l ő t e r j e s z t é s**

**Csanytelek Község Polgármestere 2021. márciusi döntéséhez**

**Tárgy:**  *I. vegyes háziorvosi körzetre kötött feladatellátási szerződés 3. módosítása (egységes szerkezetben)*

**Tisztelt Polgármester úr!**

Tájékoztatom Önt arról, hogy a **Kormány** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki a 27/2021. (I. 29.) Korm. rendelettel.** A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése értelmében a **veszélyhelyzetben a települési önkormányzat képviselő-testületének** **feladat- és hatáskörét a polgármester** **gyakorolja.** Ez azt jelenti, hogy az adott Bizottság és a Képviselő-testület sem tart ülést, döntést nem hoz, mert helyette és nevében a Polgármester úr jogosult eljárni. Ennek a rendelkezésnek megfelelve nyújtom be Önnek a tárgyi előterjesztést jóváhagyásra, az alábbiak figyelembe vétele mellett:

Emlékeztetem Önt arra, hogy a *Csanyteleki I. vegyes háziorvosi körzet működtetésére kötött feladatellátási szerződés módosítására legutóbb 2020. decemberében került sor, melyben Dr. Tóth Mária háziorvos által a háziorvostan vizsga letételét igazoló dokumentum birtokában hatályon kívül helyzete a szerződés erre irányuló pontját.* Az illetékes hatóságok (NEAK) ezt a tényt átvezette nyilvántartásán és a finanszírozási szerződésben érvényesítette azt.

Időközben hatályba lépett a praxisközösségről szóló 53/2021. (II. 9.) Korm. rendelet, amely 3 választási lehetőséget kínál az érintett háziorvosok, gyermekorvosok és fogorvosok számára, kötött határidőkkel és feltételek mellett, mellyel a NEAK által akár havi 30 %-kal több finanszírozáshoz is juthat az érintett háziorvos.

Dr. Tóth Mária az I. vegyes háziorvosi körzet háziorvosa, aki jelenleg a II. háziorvosi körzetben helyettesítési feladatokat is ellát, írásban jelezte, hogy élt a választási lehetőséggel és *csatlakozott a kollegiális praxisközösséghez.* Ennek többek között egyik feltétele, hogy *heti 20 órás rendelési időt kell teljesítenie a saját háziorvosi körzetében.* A hatályos szerződésben heti 15 óra rendelési idő szerepel mindkét körzetben, melyből a II. sz. vegyes háziorvi körzet nem érintett, ott továbbra is az eddigi rendelési időnek megfelelően folyik a háziorvosi feladatellátás, helyettesítés keretében.

A tárgyi előterjesztéshez csatolt *feladatellátási szerződés 3. módosítása 4. pontja szerint módosul az I. vegyes háziorvosi körzet rendelési ideje, az eddigi 15 óráról, heti 20 órára, 2021. április 01. napjától.* A rendelési idő működési engedélyen való átvezetéséhez szükséges a Csongrád-Csanád Megyei Kormányhivatal Szentesi Járási Hivatal Népegészségügyi Osztálya közreműködése, mert enélkül nem módosítható a rendelési idő.

**Tisztelt Polgármester úr!**

Indítványozom a tárgyi előterjesztésben, az ahhoz csatolt, egységes szerkezetben megjelenő feladatellátási szerződésben és a vonatkozó határozatban foglaltak változtatás nélküli elfogadását.

C s a n y t e l e k, 2021. március 08.

Tisztelettel:

…………………………………….

Kató Pálné jegyző

**…/2021. (III. .. .) Ökt határozat**

**Tárgy:** *I. vegyes háziorvosi körzetre kötött feladatellátási szerződés 3. módosítása (egységes szerkezetben)*

**H a t á r o z a t**

A **Kormány** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki a 27/2021. (I. 29.) Korm. rendelettel.** A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése értelmében a **veszélyhelyzetben a települési önkormányzat képviselő-testületének** **feladat- és hatáskörét a polgármester** **gyakorolja.** A tárgyban az alábbi döntést hoztam:

1.) Csanytelek Község Önkormányzata Polgármestereként rögzítem, hogy **Dr. Tóth Mária háziorvossal**  *Csanytelek község I. vegyes háziorvosi körzete háziorvosi feladata ellátására kötött szerződése egységes szerkezetbe foglalt 3. módosítását e határozat 1. mellékleteként csatolt tartalommal, változtatás nélkül jóváhagyom, amely 2021. április 01. napjával lép hatályba.* A feladatellátási szerződés mindkét fél részéről történő aláírásáról gondoskodom.

2.) Felkérem a település jegyzőjét a tárgyi határozatban foglaltak végrehajtása érdekében a további szükséges intézkedések megtételére.

Végrehajtás határideje: azonnal, legkésőbb 2021. március 31.

Végrehajtásért felelős: Kató Pálné jegyző

Beszámolás határideje: végrehajtást követő soros ülésen

Határozatról értesítést kap:

* Dr. Tóth Mária I. vegyes háziorvosi körzet háziorvosa (Helyben)
* Csongrád-Csanád Megyei Kormányhivatal Szentesi Járási Hivatal Népegészségügyi Osztálya Vezetője (Szentes)
* Csongrád-Csanád Megyei Nemzeti Egészségbiztosítási Alapkezelő Vezetője (Szeged)
* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző és általa
* Tóth Józsefné Adó- és Pénzügyi Iroda Vezetője
* Irattár